text: Stadion sender rygerne udenfor
  17 februar 2019 kl. 12.36
  Endnu et fodboldstadion indfører totalt rygeforbud. Stadion i Horsens er det eneste, hvor du må ryge overalt.  
  Det er en ny tid, der begynder, når Esbjerg fB søndag møder Brøndby på hjemmebanen i fodboldens superliga. Tilskuerne må ikke længere ryge inde på Blue Water Arena. Hidtil har de måttet tænde en smøg i områderne ved toiletterne og ved barområderne, men fra søndagens kamp skal de helt uden for stadion.
  - Vi vil gerne tage hensyn til dem, der ikke ryger, og vi vil gerne sende et signal om sundhed, siger Niels Bækgård, direktør for Sport & Event Park Esbjerg.
  Niels Bækgård, direktør, Sport & Event Park Esbjerg.: "Vi vil gerne tage hensyn til dem, der ikke ryger, og vi vil gerne sende et signal om sundhed."
  Ingen rygerjagt
  Ganske vist er der overdækkede tribuner rundt om hele banen på Blue Water Arena, men publikum opholder sig altså udendørs. Alligevel afviser direktøren, at forbuddet er en rygerjagt.
  - De har stadig en mulighed. De skal blot gå 15-20 meter længere end før. Nu beder vi dem gå udenfor stadion, og vi giver dem en billet i hånden, så de kan komme ind igen, når de har røget færdig, siger Niels Bækgård.
  
  Det femte 
  Blue Water Arena på Gl. Vardevej I Esbjerg er det femte superligastadion, som indfører totalt rygeforbud. Hjørring og Aalborg gjorde det helt tilbage i 2007 og var dermed de første, siden er Vejle og Nordsjælland kommet til og nu altså også Esbjerg.
  Otte andre stadioner har rygezoner. Kun et har den modsatte politik. På Casa Arena i Horsens må du ryge, lige hvor det passer dig.
  
  